Foto: Martina Pauček Šljivak/Index

NOVA 2017. nije dobro počela za ugostiteljski sektor. Vlada im je digla PDV s 13 na 25 posto, a oni su već sad podigli cijene za 8 do 12 posto.



Primjera radi, kava je u kafiću poskupjela s 10 na 12 kuna, dok su u jednom od kafića koje smo obišli sve cijene podigli za kunu, a neki su već najavili i smanjenje radne snage.



Vidno razočarani ugostitelji Vladi poručuju da su im ovom mjerom stavili omču oko vrata, a sve to će dodaju, dovesti i do uništavanja malih proizvođača sokova, piva, a koji su se tek zadnjih godina uspjeli probiti na tržište.





Zagrebački ugostitelj Ivan Knežević u razgovoru za Index rekao je da se turizam dalje neće moći razvijati kako je planirano.

"Ovo je privatizacija turizma, ide se na ruku hotelskim lancima"



Tvrdi kako ništa od želje za produženjem sezone. Ovaj potez Vlade opisuje kao put u privatizaciju turizma.



"Dogodit će se ozbiljna privatizacija turizma, ide se na ruku velikim hotelskim lancima kojima se kroz nižu stopu PDV-a omogućuju daljnje velike investicije. Postat ćemo poput Egipta i Tunisa, imat ćemo velike resorte, u koje će ljudi ući i tamo imati sve", priča Knežević.



"Mali restorani i kafići se neće moći boriti s tim, dok će veliki hotelski lanci nuditi robu niže kvalitete jer im je ona jeftinija", rekao nam je Knežević, koji je također najavio kako će uskoro korigirati cijene odnosno podići ih.



Dodaje kako su s prijašnjim PDV-om od 13 posto bili konkurentni s regijom, ali sada više neće. Kaže kako je nevjerojatno da u trenu dok naša Vlada diže PDV ugostiteljima na 25 posto, da istovremeno u Mađarskoj spuštaju PDV za ugostitelje na 8 posto.

Stradat će i mali proizvođači piva, sokova



"Prije izbora su sve stranke najavljivale smanjenje PDV-a, a na kraju su promijenili ploču. Vlada nije ni imala neki dokument s projekcijom kako će se to odraziti na gospodarstvo, nego im je samo falilo novca u proračunu. A više je nego jasno da će ova mjera dugoročno imati negativne posljedice. Uvozit će se jeftinija hrana i piće. Ugostitelji će ići u nabavu tamo gdje im je jeftinije.



Mali proizvođači nisu ni svjesni posljedica dizanja PDV-a. Mi smo kupovali proizvode isključivo od malih proizvođača. Kod nas je nakon kave drugi najprodavaniji sok bio onaj od bazge i mente. No morat ćemo podići cijene za 9 posto i gostima će taj proizvod postati preskup i vratit će se jeftinijem proizvodu", tvrdi Knežević.



"Ovim će se uništiti i domaće vinarstvo. Na tržištu imamo španjolska vina koja su znatno jeftinija, a kvalitetom su tu negdje s domaćim. Morat ćemo kupovati ta. Žao mi je malog čovjeka koji je krenuo nešto proizvoditi i to prodavati. Ovo je bio smisao svega da mi budemo prodajno mjesto i da netko za nas proizvodi. A sad si to nećemo moći priuštiti. Nema ni sekunde dobre i plemenite namjere u ovoj ideji. Ugostitelji će se vratiti u sivu zonu i ostati zakopani u tom jednom lokalu jer se neće moći širiti. Ja ne znam koja još zemlja osim naše stimulira poduzetnika da izvlači korist iz firme umjesto da dalje investira, a naša to radi", zaključio je Knežević.

Tekst se nastavlja ispod oglasa

"Samo ZAMP-u godišnje plaćam 50.000 kuna"



I drugi poznati zagrebački ugostitelj Marin Medak, vlasnik RougeMarina je u razgovoru za Index rekao da će ova mjera uništiti ugostiteljski sektor i turizam općenito.



"Još ne znam točno, ali morat ću otpustiti desetak ljudi. Cijene smo od početka ove godine dignuli za 6 do 10 posto. Ne možemo se boriti, ovo nam uništava turizam, ljudi će se još više okrenuti prema uvozu.



Bojim se i ne znam što da očekujem. Može se opet dogoditi kao 2009. da se ljudi zatvore u kuće i nigdje ne izlaze", rekao nam je Medak.



S druge strane smatra da bi njemu kao i drugim većim ugostiteljima ovo moglo ići u korist jer će puno malih ugostitelja propasti i zatvoriti lokale.



"Neće moći držati korak s velikima. Mali mogu zaboraviti da će uspjeti. Vraćamo se u doba devedesetih. Svi koji su dovoljno veliki će ostati tu gdje jesu, a onaj koji tek bude otvarao lokal će ubrzo i propasti.



Porezi su ogromni, davanja prevelika. Pa ja samo ZAMP godišnje plaćam 50.000 kuna. Ljudi koji žele otvoriti lokale nemaju pojma što ih čeka", rekao je Medak.



Kaže i kako je Hrvatska bila među zadnjima po konkurentnosti u turizmu, a sad ćemo, kako kaže, sigurno zauzeti posljednje mjesto na tablici.

"Ugostitelji jedini plaćaju i dodatni porez na potrošnju"



Isto tvrdi i predsjednik Ceha ugostitelja i turističkih djelatnika Hrvatske, Nenad Šepak.



"Ja sam bio vrlo jasan prema Vladi. Mi smo argumentirano dokazivali da strategija turizma u kojoj nam je PDV snižen na 13 posto nije napravljena kao privilegija ugostiteljima već zato da budemo konkurentni u regiji jer smo preopterećeni davanjima.



Ono što se svi žale da tad nismo spustili cijene nije točno. Naime nisu se ni digle cijene prije kad se uveo PDV od 20 posto. A neki artikli su nam postupili i do 100 posto. Dakle nismo mijenjali cijene nikako već godinama, a artikli su nam stalno poskupljivali.



Uz to jedini smo koji plaćamo i dodatan porez na potrošnju od 3 posto uz sve ostale poreze. Tako nam je PDV na alkohol cijelo vrijeme bio 25 posto, a mi smo plaćali još dodatno ova 3 posto, dakle 28 posto ukupno.



Dakle, sad kad nam je za sve 25 posto porez nema šanse da ugostitelji ne dignu cijene ako žele opstati. Onaj tko ne digne cijene znači da ne posluje legalno.



Ovim podizanjem PDV-a je skinuta strategija razvoja hrvatskog turizma. Žao mi je što je to tako", rekao nam je Šepak.

Čekaju na kompenzacijske mjere ministra turizma i financija



Kaže kako je evidentno da ova mjera nije dobra. Dodaje kako će se svim legitimnim sredstvima boriti da to Vladi i dokažu.



"Ono što mi očekujemo su te kompenzacijske mjere koje je najavio ministar turizma. Čekamo sastanke s Capellijem i ministrom financija Marićem", rekao nam je Šepak.



Mi smo također danas kontaktirali ministarstvo turizma kako bi doznali koje su te kompenzacijske mjere koje će ponuditi ugostiteljima da ublaže ovaj udarac, no do objave teksta odgovor nismo dobili.



Poručeno nam je da je ministar Capelli danas na Cresu i da nije sigurno hoće li uspjeti dati odgovore na naša pitanja.



Kontaktirali smo još i Koordinaciju ugostitelja Hrvatske iz koje su nam također već potvrdili da su ugostitelji s 01.01.2017. podigli cijene.



"Također određeni broj djelatnika u ugostiteljstvu će morati ostati bez posla. Mi ćemo oformiti lokalne udruge ugostitelja i u kratkom roku poduzeti daljnje aktivnosti i boriti se da se stvari promjene.

Vlada će brzo shvatiti da ova mjera donosi više štete nego koristi.



Ova mjera s podizanjem PDV-a je omča oko vrata hrvatskog turizma, nadamo se da će brzo postati toga svjesni", kažu nam u Koordinaciji ugostitelja.